CELEX: 62008TN0558
Language: da
Date: 2008-12-17 00:00:00
Title: Sag T-558/08: Sag anlagt den 17. december 2008 — Eni mod Kommissionen

21.2.2009   
            
            
               DA
            
            
               Den Europæiske Unions Tidende
            
            
               C 44/61
            
         Sag anlagt den 17. december 2008 — Eni mod Kommissionen
   (Sag T-558/08)
   (2009/C 44/104)
   Processprog: italiensk
   Parter
   
      Sagsøger: Eni SpA (Rom, Italien) (ved avvocati M. Siragusa, D. Durante, G.C. Rizza, S. Valentino og L. Bellia)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Beslutningen annulleres helt eller delvist med enhver deraf følgende betydning for bødens størrelse.
            
         
               —
            
            
               Subsidiært annulleres eller nedsættes bøden.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Den anfægtede beslutning er den samme som i sag T-540/08, Esso m.fl. mod Kommissionen.
   Sagsøgeren har til støtte for sine påstande gjort følgende gældende:
   
               —
            
            
               Der er sket en tilsidesættelse og urigtig anvendelse af artikel 81 EF for så vidt som det i beslutningens artikel 1 er fastslået, at Eni har deltaget i et kartel og/eller en samordnet praksis på grund af dr. Di Serios tilstedeværelse ved det tekniske møde den 30./31. oktober i Hamburg. Eni har særligt anfægtet faktiske fejl og retsfølgerne heraf, idet Kommissionen i) har fundet, at Eni i sit forsvar under den administrative sagsbehandling ikke gjorde gældende, at dr. Di Serio »åbent tog afstand« fra indholdet i det pågældende møde og ii) urigtigt refererede Enis erklæringer vedrørende forskellene mellem prisforhøjelserne angivet i Sasols og MOL's dokumenter. Sagsøgeren har ud over disse fejl udledt, at Kommissionen har foretaget urigtig retsanvendelse ved at konstatere, at Eni tiltrådte et kartel og/eller samordnet praksis, eftersom Enis tiltræden ikke foreligger på det »overordnede plan«, og der ikke foreligger faktiske omstændigheder, som skaber de to ulovlige forhold.
            
         
               —
            
            
               Der er sket en tilsidesættelse og urigtig anvendelse af artikel 81 EF for så vidt det i beslutningens artikel 1 er fastslået, at Eni deltog i et kartel og/eller samrordnet praksis fra den 21. februar 2001 til den 28. april 2005. Eni har særligt anfægtet vurderingen af den konkurrencebegrænsende virkning af selskabets deltagelse, da der ikke foreligger faktiske omstændigheder, som udgør kartellet eller den samordnede praksis for prisfastsættelse og udveksling af følsomme oplysninger.
            
         
               —
            
            
               Der er sket en tilsidesættelse og urigtig anvendelse af artikel 81 EF, artikel 23 i forordning (EF) nr. 1/2003 og af retningslinjerne for beregningen af bøder. Følgende gøres i den forbindelse gældende:
               
                           —
                        
                        
                           Kommissionen har fastsat bødens grundbeløb og supplerende beløb ulogisk og uden at tage hensyn til ligebehandlingsprincippet og proportionalitetsprincippet. Kommissionen har nemlig fastsat procentsatsen på 17 % af værdien af salg for at fastsætte bødens grundbeløb (og supplerende beløb), idet den har fundet, at Eni var ansvarlig for prisfastsættelsen og udvekslingen af oplysninger, mens den har anvendt en næsten identisk sats (18 %) for de andre karteldeltagende virksomheder, som ligeledes havde fordelt markedsandele og/eller kunder.
                        
                     
                           —
                        
                        
                           Kommissionen har tilsidesat retssikkerhedsprincippet i forbindelse med sin anvendelse af den skærpende omstændighed gentagelse, selv om de overtrædelser, som blev begået i 80'erne af de af Eni kontrollerede selskaber, og som ikke blev henført til Eni på tidspunktet for de respektive beslutninger, ikke kunne tilregnes Eni. Endvidere medfører tidsrummet fra de gamle overtrædelser til de ved beslutningen fastslåede, at anvendelsen af gentagelsesreglen er uberettiget.
                        
                     
                           —
                        
                        
                           Kommissionen har ikke anvendt formildende omstændigheder for sagsøgerens marginale deltagelse i kartellet og den manglende gennemførelse af de bestemmelser, der blev vedtaget på de tekniske møder. Sagsøgeren har endvidere gjort gældende, at man fremlagde bevis for, at ingeniør Monti var overbevist om at deltage i fuldt ud lovlige møder for så vidt de var planlagt inden for rammerne af EWF og under alle omstændigheder, at Eni, som af sin medarbejder modtog oplysninger, der ikke kunne give mulighed for at vurdere selve mødernes konkurrencebegrænsende omfang, ikke handlede forsætligt.